《纪危》
宋代·刘敞

四月河水湍，怒风复相乘。维绝柁亦摧，舟人废其能。

中流急回环，顷刻不可胜。性命委自然，岂知所依凭。

堤旁多聚观，失色气崩腾。孰不愿引手，而乏钩与绳。

嗟我亦天幸，既危乃复兴。追思方厄时，汗出如洗冰。

侧闻前此者，覆溺已屡曾。此事通为邦，长民可以惩。

因书作长诗，俾不忘战兢。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。